正月二十七日種木瓜五株
作者：周紫芝
朝代：宋

paragraphs: 三峰真奥區，陸海富佳實。
此物冠九州，未數梨與栗。
園丁力扶持，璀璨成妙質。
鏤花淹宿露，紅暈生晚日。
玉顔醉自頳，豐肌滑仍密。
風味照盤飱，名字愈痺疾。
衞侯報瓊瑤，盛德豈埋没。
野人獻根株，春雨助芽蘖。
何當垂露顆，照眼行突兀。
疇敢與荔子，飛電爭置驛。
况復具苞苴，緘封鑽巨室。
一酌呼吾人，甘酸漬崖蜜。
人生鮮知味，相餉不可失。